SMERNICA KOMISIE 2006/89/ES
z 3. novembra 2006,
ktorou sa šiestykrát prispôsobuje technickému pokroku smernica Rady 94/55/ES o aproximácii právnych predpisov členských štátov vzhľadom na prepravu nebezpečného tovaru cestnou dopravou
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/55/ES z 21. novembra 1994 o aproximácii právnych predpisov členských štátov vzhľadom na prepravu nebezpečného tovaru cestnou dopravou (1), a najmä na jej článok 8,
keďže:
(1)
V prílohách A a B k smernici 94/55/ES sa odkazuje na prílohy A a B k Európskej dohode o medzinárodnej cestnej preprave nebezpečných vecí (ADR) uplatniteľné od 1. januára 2005.
(2)
ADR sa aktualizuje každé dva roky. V dôsledku toho zmenená a doplnená verzia nadobudne účinnosť od 1. januára 2007 s prechodným obdobím do 30. júna 2007.
(3)
Je preto potrebné zmeniť a doplniť prílohy A a B k smernici 94/55/ES.
(4)
Opatrenia stanovené v tejto smernici sú v súlade so stanoviskom Výboru pre prepravu nebezpečného tovaru, ktoré je uvedené v článku 9 smernice 94/55/ES,
PRIJALA TÚTO SMERNICU:
Článok 1
Prílohy A a B k smernici 94/55/ES sa menia a dopĺňajú takto:
1.
Príloha A sa nahrádza takto:
„PRÍLOHA A
Ustanovenia prílohy A k Európskej dohode o medzinárodnej cestnej preprave nebezpečných vecí (ADR) uplatniteľné s účinnosťou od 1. januára 2007 sa chápu tak, že výraz ‚zmluvná strana’ sa nahradí výrazom ‚členský štát’.
Znenie zmien a doplnení verzie prílohy A k ADR z roku 2007 sa uverejní, len čo bude dostupné vo všetkých úradných jazykoch Spoločenstva.“
2.
Príloha B sa nahrádza takto:
„PRÍLOHA B
Ustanovenia prílohy B k Európskej dohode o medzinárodnej cestnej preprave nebezpečných vecí (ADR) uplatniteľné s účinnosťou od 1. januára 2007 sa chápu tak, že výraz ‚,zmluvná strana’ sa nahradí výrazom ‚členský štát’.
Znenie zmien a doplnení verzie prílohy B k ADR z roku 2007 sa uverejní, len čo bude dostupné vo všetkých úradných jazykoch Spoločenstva.“
Článok 2
1. Členské štáty uvedú do platnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. júla 2007. Bezodkladne oznámia Komisii ich znenie a tabuľku zhody takýchto ustanovení a tejto smernice.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Členské štáty určia spôsob vykonania tohto odkazu.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 3. novembra 2006